Biluheldet skete torsdag aften klokken tyve minutter over seks. En 37-årig kvinde kom kørende på Halsvej i vestlig retning mod Aalborg, da hun af uvisse årsager førte sin bil over i modkørende spor, hvor hun kørte frontalt ind i en bil med et ældre ægtepar. Der kan være tale om, at kvinden er faldet i søvn under kørslen. Med sig i bilen havde den 37-årige kvinde den tre-årige dreng. Alle fire implicerede blev kørt til Aalborg Sygehus. Det ældre par slap heldigt fra sammenstødet med få skrammer, hvorimod kvinden og barnet var værre tilredt. Den tre-årige dreng har sandsynligvis pådraget sig en hjernerystelse, men han er udenfor livsfare. - Han havde en del knubs efter det kraftige ryk i selen, og efterfølgende var han sløv, fortæller Per Vagn Nielsen, der er vagtchef ved Nordjyllands Politi. Den 37-årige kvinde er ligeledes godt forslået, men udenfor livsfare. Begge er i øjeblikket indlagt til observation på hospitalet.

Referat:
Den tre-årige dreng, der torsdag aften blev kvæstet efter en større trafikulykke på Halsvej ved Vodskov, er udenfor livsfare.